作者：王千秋
词牌/韵律：风流子

paragraphs: 夜久烛花暗，仙翁醉、丰颊缕红霞。
正三行钿袖，一声金缕，卷茵停舞，侧火分茶。
笑盈盈，溅汤温翠碗，折印启缃纱。
玉笋缓摇，云头初起，竹龙停战，雨脚微斜。
清风生两腋，尘埃尽，留白雪、长黄芽。
解使芝眉长秀，潘鬓休华。
想竹宫异日，衮衣寒夜，小团分赐，新样金花。
还记玉麟春色，曾在仙家。